PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Neuvoston asetuksella (EU) 2020/672 (SURE-asetus) vahvistetaan oikeudellinen kehys unionin taloudellisen avun myöntämisestä jäsenvaltioille, joiden taloudessa on tai joiden taloutta vakavasti uhkaa covid-19:n leviämisen aiheuttama vakava häiriö. SURE-välineen tuella rahoitetaan ensisijaisesti työajan lyhentämisjärjestelyjä tai vastaavia, työntekijöiden ja itsenäisten ammatinharjoittajien suojelemiseen ja sitä kautta työttömyyden ja tulonmenetysten vähentämiseen tähtääviä toimenpiteitä sekä toissijaisesti joitakin terveyteen liittyviä toimenpiteitä erityisesti työpaikalla.

Neuvosto myönsi Puolan 6. elokuuta 2020 esittämän pyynnön johdosta Puolalle 25. syyskuuta 2020 täytäntöönpanopäätöksellä (EU) 2020/1353 unionin taloudellista apua täydentääkseen kansallisia toimia, joilla maa pyrkii lieventämään covid-19:n leviämisen vaikutuksia ja käsittelemään taudin leviämisen sosioekonomisia seurauksia työntekijöille ja itsenäisille ammatinharjoittajille.

Puola pyysi 19. syyskuuta 2022 unionia laajentamaan neuvoston täytäntöönpanopäätöksessä (EU) 2020/1353 olevaa toimenpideluetteloa.

Komissio on SURE-asetuksen 6 artiklan 2 kohtaa noudattaen kuullut Puolan viranomaisia todentaakseen niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan covid-19-pandemiasta johtuviin Puolan työmarkkinatoimenpiteisiin ja terveyteen liittyviin toimenpiteisiin. Tämä koskee erityisesti seuraavia uusia toimenpiteitä:

a)diagnostisten PCR-testien suorittamisen rahoittaminen. Terveysministeri antoi kansallisen terveysrahaston tehtäväksi tehdä asiasta kiinnostuneiden laboratorioiden kanssa sopimuksia diagnostisten RT-PCR-testien suorittamisesta SARS-CoV-2-viruksen varalta. Testauskustannukset rahoitettiin valtion talousarviosta, ja ne olivat suhteessa testaukseen hakevien henkilöiden määrään;

b)kuukausittaisen ylimääräisen rahaetuuden myöntäminen terveydenhuollon ammattilaisille ja kertaluonteisen ylimääräisen rahaetuuden myöntäminen muille covid-19-tautia torjuville terveydenhuollon työntekijöille. Etu myönnettiin henkilöille, jotka osallistuivat terveyspalvelujen tarjoamiseen lääkintäyksiköiden eri organisaatioyksiköissä ja olivat suorassa kosketuksessa potilaisiin, joilla oli todettu SARS-CoV-2-virustartunta tai joilla epäiltiin sitä. Terveysministeri määräsi kansallisen terveysrahaston siirtämään lääkintätoimintaa harjoittaville lääkintäyksiköille etuuksien myöntämiseen tarkoitettuja varoja.

Puola on toimittanut komissiolle asiaankuuluvat tiedot.

Käytettävissä olevan näytön perusteella komissio ehdottaa neuvostolle, että se hyväksyisi täytäntöönpanopäätöksen niiden toimenpiteiden luettelon laajentamisesta, joille neuvosto on jo myöntänyt rahoitustukea neuvoston täytäntöönpanopäätöksellä (EU) 2020/1353.

Puolan 19. syyskuuta 2022 pyytämän taloudellisen avun määrä terveyteen liittyvien toimenpiteiden kustannusten kattamiseksi on 1 672 546 359 euroa.

•Yhdenmukaisuus muiden alaa koskevien politiikkojen säännösten kanssa

Ehdotus on kaikilta osin neuvoston asetuksen (EU) 2020/672 mukainen ja tehty sen nojalla.

Tämän ehdotuksen lisäksi unionilla on toinen säädös, jonka nojalla jäsenvaltioille annetaan tukea hätätilanteissa: Euroopan unionin solidaarisuusrahaston perustamisesta 11 päivänä marraskuuta 2002 annettu neuvoston asetus (EY) N:o 2012/2002. Euroopan parlamentin ja neuvoston asetus (EU) 2020/461, jolla edellä mainittua säädöstä muutetaan sen soveltamisalan laajentamiseksi kattamaan vakavat kansanterveysuhat sekä rahoituskelpoisten toimien määrittämiseksi, annettiin 30. maaliskuuta 2020.

•Yhdenmukaisuus unionin muiden politiikkojen kanssa

Ehdotus on osa toimenpiteitä, joita on otettu käyttöön meneillään olevan covid-19-pandemian johdosta. Yksi niistä on koronaviruksen vaikutusten lieventämistä koskeva investointialoite. Sillä täydennetään muita työllisyyttä tukevia välineitä, kuten Euroopan sosiaalirahastoa, Euroopan strategisten investointien rahastoa (ESIR) ja InvestEU-ohjelmaa. Ehdotuksessa käytetään lainanantoa ja -ottoa jäsenvaltioiden tukemiseen covid-19:n leviämisen johdosta. Se on lisätoimenpide, jolla rahoitetaan työajan lyhentämisjärjestelyjä ja vastaavia toimenpiteitä työpaikkojen suojelemiseksi ja siten työntekijöiden ja itsenäisten ammatinharjoittajien suojaamiseksi työttömyysriskiltä.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE